Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2004/C 58/07)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ (x) ΠΓΕ ( )

Αριθμός φακέλλου που δίδεται από το κράτος μέλος: 95

1. Αρμόδια υπηρεσία του κράτους μέλους Ονομασία: Subdirección General de Denominaciones de Calidad y Relaciones Interprofesionales y Contractuales - Dirección General de Alimentación - Subsecretaría de Agricultura, Pesca y Alimentación del Ministerio de Agricultura, Pesca y Alimentación de España

Διεύθυνση: Paseo Infanta Isabel, 1, E-28071 Madrid

Τηλ. (34) 913 47 53 94

Φαξ (34) 913 47 54 10

2. Αιτούσα ομάδα 2.1. Ονομασία: D. José A. García Chamizo, C/ Campo San Juan s/n, E - 10200 Trujillo (Cáceres) Da. Gloria Mariscal González, C/ Valencia, 8, E - 10251 Aldeacentenera (Cáceres) D. Tiburcio José Ramiro Soleto, C/ Eras s/n, E - 10373 Deleitosa (Cáceres) Da. María Teresa Rodríguez García, Av. Luis Chamizo, 57, E - 10137 Alía (Cáceres)

2.2. Διεύθυνση: C/ Eras s/n, E-10370 Deleitosa (Cáceres)

2.3. Σύνθεση: παραγωγοί/μεταποιητές (x) άλλοι ( )

3. Τύπος του προϊόντος: κλάση 1.3. Τυριά

4. Περιγραφή της συγγραφής υποχρεώσεων (σύνοψη των όρων του άρθρου 4 παραπομπή 2)

4.1. Ονομασία: "Queso Ibores"

4.2. Περιγραφή: το "Queso Ibores" είναι τυρί λιπαρό, που παρασκευάζεται αποκλειστικά από νωπό γάλα κατσίκας των φυλών Serrana, Verata, Retinta και των διασταυρώσεων μεταξύ τους. Το γάλα πρέπει να είναι το φυσικό πλήρες προϊόν που λαμβάνεται αρμέγοντας υγιείς κατσίκες που προέρχονται από κτηνοτροφικές εκμεταλλεύσεις καταχωρημένες στο κτηνοτροφικό μητρώο της Προστατευμένης Ονομασίας Προέλευσης.

Όταν ωριμάσει, το "Queso Ibores" παρουσιάζει τα εξής χαρακτηριστικά:

ΦΥΣΙΚΑ: Κυλινδρική μορφή με πλευρές σχετικά επίπεδες και περιφέρεια επιπεδόκυρτη, ύψος μεταξύ 5 και 9 εκατοστών, διάμετρο μεταξύ 11 και 15 εκατοστών, βάρος μεταξύ 650-1200 γραμμαρίων. Η κρούστα είναι λεία και ημίσκληρη, και έχει φυσικό χρώμα κίτρινο κέρινο έως σκούρο ώχρας. Επαλείφεται με λάδι και παραδοσιακά προστίθενται καρυκεύματα, το χρώμα του ποικίλει ανάλογα με τη μούχλα από γκρίζο όταν παρουσιάζεται με τη φυσική του κρούστα έως κόκκινο πορτοκαλί όταν προστίθενται σ' αυτό καρυκεύματα ή ακόμη κίτρινο ώχρας για τα τυριά που επαλείφονται με λάδι. Η μάζα είναι χρώματος λευκού ιβουάρ, ημίσκληρη, υγρή, λιπαρή μεταξύ εύθρυπτης και ελαστικής και εμφανίζει μικρές οπές, ολιγάριθμες και ακανόνιστα κατανεμημένες.

ΧΗΜΙΚΑ: Λιπαρή ουσία σε ξηρή ουσία τουλάχιστον 45 %. Ξηρή ουσία τουλάχιστον 50 %. pH: μεταξύ 5,0 και 5,5. Συνολική περιεκτικότητα σε πρωτεΐνες στην ξηρή ουσία τουλάχιστον 30 %. ClNa: 4 % κατ' ανώτατο όριο.

ΟΡΓΑΝΟΛΗΠΤΙΚΑ: Άρωμα μέτριο έως έντονο, που πλησιάζει το άρωμα του τυριού κατσίκας που παρασκευάζεται από νωπό γάλα. Γεύση έντονη χαρακτηριστική, ελαφρώς όξινη, μέτρια πικάντικη, λίγο αλμυρή, με ελαφρά επίγευση αιγοειδών και πολύ ευχάριστη στον ουρανίσκο.

ΜΙΚΡΟΒΙΟΛΟΓΙΚΑ: Σύμφωνα με τις ισχύουσες υγειονομικές προδιαγραφές.

4.3. Γεωγραφική περιοχή: Η ζώνη παραγωγής του γάλακτος και της παρασκευής του τυριού περιλαμβάνει τις φυσικές περιφέρειες Ibores, Villuercas, La Jara και Trujillo· συνολικά 35 κοινοτικές περιοχές του νοτιοανατολικού τμήματος της επαρχίας Cáceres.

4.4. Απόδειξη προέλευσης: Το γάλα για την παρασκευή του "Queso Ibores" προέρχεται από κατσίκες των φυλών που προαναφέρθηκαν. Οι κτηνοτροφικές εκμεταλλεύσεις πρέπει να βρίσκονται στη ζώνη παραγωγής και να έχουν καταχωρηθεί στο κτηνοτροφικό μητρώο του Consejo Regulador de la Denominación de Origen Protegida (Ρυθμιστικό Συμβούλιο της Προστατευμένης Ονομασίας Προέλευσης), σύμφωνα με το Manual de Calidad (Εγχειρίδιο Ποιότητας).

Το τυρί πρέπει να παρασκευάζεται σε τυροκομεία που είναι καταχωρημένα στην οριοθετημένη ζώνη παραγωγής και ελέγχονται από το Ρυθμιστικό Συμβούλιο.

Η ωρίμανση γίνεται σε ειδικούς χώρους που είναι καταχωρημένοι και ελέγχονται από το Ρυθμιστικό Συμβούλιο.

Το τελικό προϊόν υπόκειται σε φυσικοχημικές, μικροβιολογικές και οργανοληπτικές αναλύσεις για να διασφαλιστεί η ποιότητά του.

4.5. Μέθοδος παραγωγής: Το τυρί παρασκευάζεται από νωπό γάλα, που ανταποκρίνεται στους καλύτερους όρους υγιεινής και υγείας και προέρχεται από κατσίκες των φυλών Serranas, Veratas, Retintas και των διασταυρώσεων μεταξύ τους. Οι φυλές αυτές χαρακτηρίζονται από ιδιαίτερες ιδιότητες όπως η μεγάλη τους ανθεκτικότητα και η δυνατότητα προσαρμογής σε εξαιρετικά δύσκολες συνθήκες κλίματος και εδάφους και αποτελούν παραδοσιακά το ζωικό κεφάλαιο το οποίο εκμεταλλεύονται στη ζώνη παραγωγής του "Queso Ibores". Αυτό οφείλεται στο γεγονός ότι άλλοι τύποι ζώων δεν έχουν τη δυνατότητα προσαρμογής σε καθεστώς εκτατικής ή ημιεκτατικής βόσκησης λόγω των συνθηκών του αναγλύφου αυτών των φυσικών περιοχών.

Η πήξη του γάλακτος προκαλείται από φυσική πυτιά που προέρχεται από το ήνυστρο του στομάχου των γαλακτοφόρων μηρυκαστικών, η οποία ομοιογενοποιείται στην εκμετάλλευση, παρουσιάζει μέση σύνθεση 80 % σε χυμοζίνη και 20 % σε πεψίνη, με μία μέση δύναμη 1:15000. Η πήξη πραγματοποιείται σε θερμοκρασία μεταξύ 28 και 32 °C και διαρκεί 60 έως 90 λεπτά. Το τυρόπηγμα τεμαχίζεται διαδοχικά έως ότου ληφθούν κόκκοι διαμέτρου 5 έως 10 mm. Η μόρφωση πραγματοποιείται τοποθετώντας το τυρόπηγμα σε αναγνωρισμένα κυλινδρικά καλούπια και μετά, το τυρί υπόκειται σε πίεση 1 έως 2 kg/cm2 επί 3 έως 8 ώρες με τη βοήθεια του καταλλήλου υλικού.

Μπορεί να γίνει ξηρό ή υγρό αλάτισμα χρησιμοποιώντας αποκλειστικά χλωριούχο νάτριο. Σε περίπτωση υγρού αλατίσματος το τυρί δεν πρέπει να παραμείνει περισσότερο από 24 ώρες σε άρμη ανώτατης συγκέντρωσης 20 °Bé.

Το "Queso Ibores" απαιτεί ελάχιστη περίοδο ωρίμανσης 60 ημερών. Μπορούν να φέρουν την ένδειξη "Artesanos", αυτά που παρασκευάζονται από παραγωγούς που χρησιμοποιούν γάλα που προέρχεται από τα δικά τους κοπάδια και με ελάχιστη περίοδο ωρίμανσης 100 ημερών.

4.6. Δεσμός Ιστορικό:

Το τυρί είναι προϊόν η παρασκευή και η εμπορία του οποίου ανάγονται σε παλαιοτάτους χρόνους. Το "Queso Ibores", όπως το γνωρίζουμε σήμερα παράγεται στην περιφέρεια αυτής της Προστατευμένης Ονομασίας Προέλευσης από παλαιοτάτων χρόνων. Εντούτοις, υπάρχουν αποδείξεις για την πώληση τυριών κάθε Πέμπτη στο Trujillo, από τις 14 Ιουλίου 1465, ημερομηνία κατά την οποία ο Enrique IV de Castilla, παραχώρησε σ'αυτή την πόλη το προνόμιο να υπάρχει ελεύθερη αγορά, χωρίς φόρους για την πώληση λαχανικών, σιτηρών, ζώων και των παραγώγων τους (κρέας, γάλα, τυρί). Υπάρχει επίσης σ' αυτόν τον τόπο οδός που φέρει το όνομα "Calle de los Cabreros", από την οποία περνούσαν οι κτηνοτρόφοι για να φθάσουν στην εβδομαδιαία αγορά. Εξάλλου στην τοποθεσία Jaraicejo, ζητήθηκε το Φεβρουάριο του 1940, να υπάρξει εβδομαδιαία αγορά, πράγμα που έγινε τον Ιανουάριο του 1945. Στην αγορά αυτή πουλούσαν όλα τα αντικείμενα και τα προϊόντα που μπορούσαν να ζυγιστούν και να μετρηθούν. Με την πάροδο του χρόνου η αγορά αυτή περιορίστηκε στην αγορά και στην πώληση τυριών κατσίκας και κάθε εβδομάδα, από τον Ιανουάριο έως τον Ιούλιο έρχονται σ'αυτή οι κτηνοτρόφοι των πλησιεστέρων χωριών.

Φυσικός:

Το τοπίο είναι μεσογειακού τύπου και στις πεδιάδες επικρατούν τα λιβάδια. Συναντούμε πράσινες βελανιδιές, φελλοφόρους βελανιδιές, σκλήθρες, λεύκες και υπάρχουν κίστοι κοντά στα ποτάμια, στα ορεινά δάση καθώς και στη χαμηλή βλάστηση. Πρόκειται για υψίπεδα που σχηματίζουν παράλληλες οροσειρές με προσανατολισμό από νοτιοανατολικά προς βορειοδυτικά και πανεπίπεδα των οποίων η έκταση καλύπτεται από πυριγενή πετρώματα. Το κλίμα χαρακτηρίζεται από μέσες θερμοκρασίες 15 έως 16.oC, με δριμείς χειμώνες και πολύ ζεστά καλοκαίρια.

Στη χαρακτηριστική πανίδα της ζώνης αυτής στην οποία κυριαρχεί η πράσινη βελανιδιά και η φελλοφόρος βελανιδιά και στην οποία το βελανίδι αποτελεί την κύρια πηγή διατροφής κατά τη χειμερινή περίοδο, προστίθεται το θυμάρι, το ρείκι κτλ. τα οποία προσδίδουν στην διατροφή των ζώων ορισμένα ιδιαίτερα χαρακτηριστικά τα οποία μεταφέρονται στη γαλακτοπαραγωγή που είναι μεν μικρή αλλά αναγνωρισμένης ποιότητας.

Διαπιστώνεται ότι οι αυτόχθονες φυλές κατσικιών είναι αυτές που προσαρμόστηκαν καλύτερα στα κλιματικά χαρακτηριστικά της ζώνης (δριμείς χειμώνες, πολύ θερμά καλοκαίρια και τραχύ ανάγλυφο) καθώς και στις άλλες δυσμενείς συνθήκες εκτατικής ή ημιεκτατικής βόσκησης· η αιγοτροφία επωφελείται από τη βλάστηση αυτών των περιθωριακών ζωνών που παρουσιάζουν μεγάλο οικολογικό ενδιαφέρον και ευνοεί τη διατήρηση του φυσικού περιβάλλοντος.

Το γάλα που παράγεται από αυτό τον τύπο φυλών παρουσιάζει ορισμένα ιδιαίτερα χαρακτηριστικά που προσδίδουν στο τυρί οργανοληπτικές ιδιότητες ίδιες του "Queso Ibores": απαλότητα, ελαφρά οξύτητα και αρώματα του νωπού γάλακτος της κατσίκας.

4.7. Δομή του ελέγχου Όνομα: Consejo Regulador

Διεύθυνση: Mercado Regional de Ganados. Trujillo-Cáceres

Το C.R.D.O.P. "Queso Ibores" καλύπτει την προδιαγραφή UNE-EN 45011

Τηλ./φαξ (34) 927 32 30 76

4.8. Επισήμανση - Υποχρεωτική ένδειξη της Προστατευμένης Ονομασίας Προέλευσης "Queso Ibores".

- Ετικέτες που επιτρέπονται από το Consejo Regulador.

- Αριθμημένες αντικείμενες ετικέτες που αποστέλλονται από το Consejo Regulador

4.9. Εθνικές απαιτήσεις: Νόμος 25/1970, της 2ας Δεκεμβρίου, για το καθεστώς της αμπέλου, του οίνου και των αλκοολών. Διάταγμα 835/1972, της 23ης Μαρτίου, κανονισμός εφαρμογής του νόμου αριθ. 25/1970. Απόφαση της 25ης Ιανουαρίου 1994, για την αντιστοιχία μεταξύ της ισπανικής νομοθεσίας και του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων. Βασιλικό διάταγμα 1643/1999, της 22ας Οκτωβρίου για τη διαδικασία υποβολής αιτήσεων εγγραφής στο κοινοτικό μητρώο των προστατευμένων ονομασιών προέλευσης και των προστατευμένων γεωγραφικών ενδείξεων.

Αριθ. ΕΚ: ES/00261/28.10.2002.

Ημερομηνία παραλαβής του πλήρους φακέλλου: 15 Ιανουαρίου 2004.